**บทที่ 1**

**บทนำ**

**1.1 ความเป็นมาและความสำคัญของปัญหา**

 การพัฒนาประเทศและชุมชนท้องถิ่น สิ่งสำคัญยิ่งคือ ความสามารถนำมาใช้เป็นแนวทางในการดำเนินงานตามกระบวนการพัฒนา ตั้งแต่การศึกษาชุมชน การวิเคราะห์ปัญหา และความต้องการ การวางแผนและโครงการ การดำเนินงานพัฒนา การประเมินผลและการทบทวนเพื่อแก้ไขปัญหาและอุปสรรคที่เกิดขึ้น ทำให้การพัฒนา มีประสิทธิภาพและประสบความสำเร็จตามวัตถุประสงค์และเป้าหมายที่ต้องการ ซึ่งการพัฒนาประเทศจากอดีตที่ผ่านมา ที่มุ่งให้ความสำคัญไปที่ตัวเงินและตัววัตถุ ได้ส่งผลให้เกิดการล่มสลายของชุมชน ถือเป็นภาวะวิกฤติที่รุนแรงอย่างที่ไม่เคยปรากฏมาก่อนในสังคมไทย ซึ่งแนวทางการพัฒนาในระยะต่อไป จึงได้มีแนวโน้มมุ่งไปที่ตัวคนหรือยึดเอามนุษย์เป็นศูนย์กลางการพัฒนาที่ทำให้เกิดความงอกงามและมั่นคงของชีวิต

 แผนทิศทางการพัฒนาเศรษฐกิจสังคมแห่งชาติฉบับที่ 12 (2560 - 2564) ได้กำหนดยุทธศาสตร์การพัฒนา โดยเปิดโอกาสให้ภาคีการพัฒนาทุกภาคส่วนเข้ามามีส่วนร่วม และยังคงน้อมนำหลัก “ปรัชญาของเศรษฐกิจพอเพียง” มาเป็นกรอบในการพัฒนา ประเทศต่อเนื่องจากแผนพัฒนาฯ ฉบับที่ 9 และยึด “คนเป็นศูนย์กลางของการพัฒนา” ในทุกมิติอย่างเป็น องค์รวม และให้ความสำคัญกับการพัฒนาที่สมดุล ทั้งตัวคน สังคม เศรษฐกิจ และสิ่งแวดล้อม โดยมีวิสัยทัศน์ ที่ให้ความสำคัญกับการกำหนดทิศทางการพัฒนาที่มุ่งสู่การเปลี่ยนผ่านประเทศไทย จากประเทศที่มีรายได้ ปานกลาง ไปสู่ประเทศที่มีรายได้สูง มีการกระจายรายได้และพัฒนาอย่างเท่าเทียม มีระบบนิเวศที่ดี สังคมเป็น สุข และนำไปสู่การบรรลุวิสัยทัศน์ระยะยาวของประเทศคือ “มั่นคง มั่งคั่ง และยั่งยืน ” และจากพระราชบัญญัติการศึกษาที่ได้เล็งเห็นความสำคัญของการมีส่วนร่วมของประชาชนจึงได้บัญญัติไว้ หลายมาตราโดยเฉพาะการมีส่วนร่วมในรูปของคณะกรรมการ ซึ่งในระดับต่าง ๆ ไม่ว่าจะเป็นระดับกระทรวง กรม เขตพื้นที่การศึกษา หรือแม้แต่สถานศึกษา คณะกรรมการในรูปต่าง ๆ ก็มีบทบาทหน้าที่ในการมีส่วนร่วมในการบริหารจัดการศึกษา ในมาตรา 38 บัญญัติว่าในแต่ละเขตพื้นที่การศึกษาให้มีคณะกรรมการและสำนักงานการศึกษา ศาสนา และวัฒนธรรมเขตพื้นที่การศึกษา มีอำนาจหน้าที่ ส่งเสริมและสนับสนุนการจัดการศึกษาของบุคคล ครอบครัว องค์กรชุมชน องค์กรเอกชน องค์กรวิชาชีพ สถานบันศาสนา สถานประกอบการ และสถานบันสังคมอื่นที่จัดการศึกษาในรูปแบบที่หลากหลาย และในมาตรา 40 บัญญัติว่า ให้มีคณะกรรมการสถานศึกษาขั้นพื้นฐาน เพื่อทำหน้าที่กำกับและส่งเสริมสนับสนุนกิจการของสถานศึกษา ประกอบด้วยผู้แทนผู้ปกครอง ผู้แทนครู ผู้แทนองค์กรชุมชน ผู้แทนองค์กรปกครองส่วนท้องถิ่น ผู้แทนศิษย์เก่าของสถานศึกษา และผู้ทรงคุณวุฒิ จะเห็นว่าคณะกรรมการชุดดังกล่าว ตามมาตรา 40 คณะกรรมการจะมาจากชุมชนเป็นส่วนใหญ่เพื่อมาร่วมในการจัดการศึกษานั้นเอง นอกการมีส่วนร่วมในการบริหารการจัดการศึกษาแล้ว การมีส่วนร่วมในรูปการบริจาคทรัพย์สินและทรัพยากรอื่นที่เป็นประโยชน์ต่อการบริหารจัดการศึกษาดังมาตรา 58 (2) บัญญัติให้บุคคล ครอบครัว ชุมชน องค์กรชุมชน องค์กรปกครองส่วนท้องถิ่น เอกชน องค์กรเอกชน องค์กรวิชาชีพ สถาบันศาสนา สถานประกอบการ และสถาบันสังคมอื่น ระดมทรัพยากรเพื่อการศึกษา โดยเป็นผู้จัดและมีส่วนร่วมในการจัด การศึกษา บริจาคทรัพย์สินและทรัพยากรอื่นให้แก่สถานศึกษาและมีส่วนร่วมรับภาระค่าใช้จ่าย ทางการศึกษาตามความเหมาะสมและความจำเป็น และมาตรฐานการศึกษาของกระทรวงศึกษา และมาตรฐานการศึกษาของสานักงานรับรองมาตรฐาน และประกันคุณภาพการศึกษา (องค์การมหาชน) ได้ระบุมาตรฐานและตัวบ่งชี้เกี่ยวกับความสัมพันธ์ โรงเรียนกับชุมชน อย่างชัดเจน (สุภัทรา อักกะมานัง, 2554, น. 67)

 การจัดการเรียนการสอนวิชาประวัติศาสตร์ในระดับสากลเป็นต้นมาตั้งแต่ปี ค.ศ.1960 ได้ให้ความสำคัญทั้งเนื้อหาและวิธีการศึกษา คือนักเรียนจะต้องเป็นผู้สามารถตั้งข้อสงสัยในเนื้อหาแบบเรียนได้ สามารถตีความหมายใหม่ได้ ตามหลักฐานที่ค้นพบใหม่ได้เรื่อย ๆ ซึ่งจะแตกต่างช่วงก่อนหน้านั้นจะเน้นวิธีการท่องจำเหตุการณ์สำคัญที่เกิดขึ้นตามช่วงเวลาทางประวัติศาสตร์ การศึกษาประวัติศาสตร์ในเรื่องราวที่ใกล้ตัวหรือที่เรียกว่าประวัติศาสตร์ท้องถิ่นทำให้ผู้คนได้เรียนรู้ตนเองว่าอยู่ในตำแหน่งไหนของโลกใบนี้ ประเทศนี้ ชุมชนนี้ ทำให้มีตัวตนและภาคภูมิใจฝนตนเองมากขึ้น (นันทนา ราชเฉลิม, 2557, น. 1) หลักสูตรแกนกลางการศึกษาขั้นพื้นฐาน พ.ศ. 2551 ตามมาตรฐานตัวชี้วัดของหลักสูตร 3 มาตรฐาน คือ มาตรฐานที่ 4.1, 4.2 และ 4.3 ซึ่งแยกตัวชี้วัดได้ทั้งหมด 81 ตัวชี้วัด เป็นตัวชี้วัดเกี่ยวกับประวัติศาสตร์ท้องถิ่น 28 ตัวชี้วัด ซึ่งวิชาประวัติศาสตร์ท้องถิ่นที่โรงเรียนแต่ละแห่งจัดการเรียนการสอน จะมีความแตกต่างกันออกไป เพราะประวัติศาสตร์ท้องถิ่นเป็นประวัติศาสตร์ที่เกิดขึ้นในท้องถิ่นนั้น ๆ ในลักษณะเป็นความทรงจำของปัจเจกบุคคล และผูกร้อยไว้ด้วยกันให้เป็นชุดความหมายของการอยู่ร่วมกันเป็นชุมชน โดยความทรงจำของปัจเจกบุคคลจะถูกทำให้มีความหมายเมื่อได้เชื่อมต่อทางเศรษฐกิจ สังคมหนึ่งเสมอ (อรรถจักร์ สัตยานุรักษ์, 2551, น. 53)

 จากปัญหาการสอนวิชาประวัติศาสตร์ชาติไทย และประวัติศาสตร์ท้องถิ่นที่ผ่านมา พบปัญหาหลายประการ โดยจากผลการศึกษาของ พัณนิดา อุปหนอง (2552, น. 98) พบว่า

 1. ครูและนักเรียนไม่เห็นคุณค่า ไม่มีทัศนคติที่ดีต่อการเรียนการสอนวิชาประวัติศาสตร์ ไม่เห็นประโยชน์และความสำคัญของวิชาประวัติศาสตร์ ทั้งนี้เพราะอาจขาดความรู้ความเข้าใจในการเรียนการสอนวิชาประวัติศาสตร์

 2. ปัญหาเกี่ยวกับหลักสูตรและแบบเรียนซึ่งครูผู้สอนประวัติศาสตร์เห็นว่า เนื้อหามากแต่เวลาสอนมีเวลาน้อยหลักสูตรไม่ทันสมัยกับการค้นพบข้อมูลใหม่ ๆ เนื้อหาไกลตัวผู้เรียนไม่สอดคล้องกับแหล่งเรียนรู้ชุมชน เนื้อหาประวัติศาสตร์ไม่สัมพันธ์กับวิชาอื่น ๆ เช่น หน้าที่พลเมือง เศรษฐศาสตร์ ภูมิศาสตร์ ทั้งๆที่อยู่กลุ่มสาระเดียวกัน

 3. ปัญหาเกี่ยวกับการเรียนการสอนของครูผู้สอน ครูไม่สามารถทำให้นักเรียนสนใจวิชาประวัติศาสตร์เท่าที่ควร ครูขาดทักษะในการเชื่อมโยงเนื้อหาทางประวัติศาสตร์สู่สถานการณ์ปัจจุบัน จึงทำให้นักเรียนไม่เห็นคุณค่า นักเรียนไม่มีส่วนร่วมในการแสดงความคิดเห็นระหว่างเรียน ครูพระวงกับการที่จะสอนให้จบในเนื้อหาจึงไม่ทำกิจกรรมนอกห้องเรียน หรือให้นักเรียนลงมือสืบค้นด้วยตนเอง จึงขาดการฝึกฝนวิธีการทางประวัติศาสตร์

 4. ปัญหาด้านสื่อการสอน ครูขาดทักษะด้านการผลิตสื่อการสอนที่มีประสิทธิภาพ เนื่องจากครูไม่มีเวลาในการผลิต

 5. ปัญหาด้านการวัดผลประเมินผลของครูยังขาดเทคนิควิธีวัดผลที่ตรงกับวัตถุประสงค์ และตรงกับธรรมชาติของวิชา และจากการศึกษาเบื้องต้นของผู้วิจัย ด้านปัญหาด้านการบริหารและการจัดการเรียนรู้ในโรงเรียนขนาดเล็ก พบว่า ผู้บริหารสถานศึกษาส่วนใหญ่ยังเห็นความสำคัญของการสอนประวัติศาสตร์ท้องถิ่นในระดับน้อย ขาดการกระตุ้นส่งเสริมให้ครูผู้สอนสร้างและพัฒนาองค์ความรู้เกี่ยวกับประวัติศาสตร์ท้องถิ่น ร่วมกับนักเรียนและชุมชน ในการจัดการเรียนรู้ประวัติของท้องถิ่น และ จากการศึกษาสภาพปัจจุบันและปัญหาการสอนประวัติศาสตร์ท้องถิ่น ของโรงเรียนในสังกัดเขตพื้นที่การศึกษาประถมศึกษายโสธร โดยการสังเกตและสัมภาษณ์ครู ผู้บริหารโรงเรียน โดยรวมในเบื้องต้น พบว่า โรงเรียนส่วนใหญ่ยังขาดหลักสูตรประวัติศาสตร์ท้องถิ่น ชุมชนที่ใช้สอนสอดแทรกในหลักสูตรแกนกลางหรือหลักสูตรกลุ่มสาระเพิ่มเติม โดยเฉพาะของตนเอง เช่น ประวัติศาสตร์หมู่บ้านตำบล อำเภอ เพราะเนื่องมาจากสาเหตุผู้บริหารสถานศึกษาไม่เห็นความสำคัญ ครูขาดความรู้ และทักษะวิธีสอนประวัติศาสตร์ท้องถิ่นที่น่าสนใจ ครูขาดทักษะในการผลิตสื่อและการส่งเสริมการใช้แหล่งเรียนรู้ประวัติศาสตร์ในชุมชนอย่างจริงจังจากผู้บริหารโรงเรียน สภาพปัจจุบันปัญหาการสอนประวัติศาสตร์ท้องถิ่น ส่วนใหญ่จะยังไม่มีหลักสูตรที่แน่นอนขาดสื่ออุปกรณ์การสอนที่เพียงพอ ขาดการบูรณาการวิธีสอนโดยใช้สื่อตามแหล่งเรียนรู้ หรือ ศูนย์การเรียนรู้ประวัติศาสตร์ในชุมชน ขาดวิธีการบริหารจัดการหลักสูตรแบบการมีส่วนร่วมจากชุมชน ซึ่งเป็นผลทำให้คุณภาพการศึกษา การปลูกจิตสำนึกรักบ้านเกิด การรู้สึกรักและหวงแหนประเพณีวัฒนธรรมอันดีงามของท้องถิ่นของเด็กและเยาวชน ในจังหวัดยโสธรโดยรวม ค่อย ๆ ลดน้อยลง เป็นต้น

 แนวทางการแก้ปัญหาทางหนึ่งที่จะปลูกจิตสำนึก ให้แก่เด็กและเยาวชน มีความรู้ความรู้ มีจิตสำนึกรักและหวงแหนบ้านเกิด ชุมชนท้องถิ่นของตน คือ สามเสาหลักของชุมชนท้องถิ่น คือ บ้าน วัด และโรงเรียน จะต้องร่วมมือกันในการจัดการเรียนรู้และจัดประสบการณ์ ด้านประวัติศาสตร์ท้องถิ่นอย่างเป็นระบบ เพื่อให้การเรียนรู้อดีตอย่างกว้างขวางและลึกซึ้ง จึงเป็นรากฐานที่สำคัญในการผลักดัน ให้สร้างสรรค์สิ่งใหม่ในอนาคตได้อย่างมั่นคงยั่งยืน โดยการรื้อฟื้นและสร้าง “ประวัติศาสตร์ชุมชน – ท้องถิ่น” เน้นการมีส่วนร่วมของชุมชนในเขตบริการของโรงเรียนหรือผู้ที่มีส่วนเกี่ยวข้องทุกฝ่าย ให้เป็นความทรงจำร่วมกัน เป็นการสร้างและกระชับสายใยความสัมพันธ์ทางสังคมหรืออีกนัยหนึ่งคือสมบัติร่วมกันของคนในชุมชนท้องถิ่น เกิดความตระหนักถึงคุณค่าของ “พื้นที่” และ “ผู้คน” ที่มีการจัดการมรดกทางวัฒนธรรมของตนเองมาอย่างยาวนาน เพราะในแต่ละพื้นที่ของชุมชนนั้นมีความทรงจำร่วมกันของชุมชนอยู่ในจิตสานึกของชาวบ้านในแต่ละย่านชุมชน ซึ่งความทรงจาร่วมนี้สามารถกลายมาเป็นพลังได้โดยการสร้าง “ความหมาย” ให้กับพื้นที่ ซึ่งพลังที่เกิดขึ้นนี้ไม่เพียงแต่จะเป็นความภาคภูมิใจของคนในชุมชนเท่านั้นหากแต่เป็น โดยอาศัยกระบวนการแบบมีส่วนร่วม จากทุกภาคส่วนในท้องถิ่น “ทุนทางวัฒนธรรม” ที่นำมาสู่การสร้างสรรค์ “ทุนทางเศรษฐกิจ” และ “ทุนทางสังคม” ได้อย่างมีพลัง

 การจัดการศึกษาประวัติศาสตร์ท้องถิ่นในโรงเรียน จะสามารถสร้างและปลุกจิตสำนึกของเยาวชนได้สะท้อนสำนึกต่ออดีตของตนเอง หรือความเป็นมาและความเป็นอยู่ของอดีตของชุมชนท้องถิ่นนั้น ๆ โดยตัวของท้องถิ่นเอง แม้ว่าแต่ละชุมชนท้องถิ่นแต่ละท้องที่จะมีแบบแผนที่แตกต่าง แต่คุณลักษณะเฉพาะที่สำคัญคือ แต่ละแห่งแต่ละที่ย่อมมีลักษณะร่วมกันของการมีสำนึกต่ออดีต โดยการศึกษาประวัติศาสตร์ท้องถิ่นในปัจจุบันมีเป้าหมายสำคัญ อยู่ที่การร่วมกันสร้างองค์ความรู้อย่างชัดเจนรอบด้านและค้นความรู้ไปสู่ประชาชนในท้องถิ่นให้ได้เรียนรู้ ทบทวน ปรับปรุงแก้ไขและถ่ายทอดกันในชุมชน อันจะทำให้เกิดหมาย รู้ตนเองอย่างมีคุณค่า มีจินตนาการและปัญญาพร้อมๆ กับเกิดสำนึกประวัติศาสตร์ที่มีคุณภาพใหม่ สิ่งเหล่านี้ คือ รากฐานอันลึกที่สุดของสังคมที่เป็นนามธรรม เป็นเกราะสำคัญยิ่งที่ช่วยให้เกิดความเข้มแข้งของสังคมท้องถิ่นอย่างยั่งยืน ซึ่งความสำคัญของประวัติศาสตร์ท้องถิ่นในปัจจุบัน 3 ประการ ดังนี้ (ปารณทัตต์ แสนวิเศษ, 2555, น. 82)

 1. เป็นการสร้างสำนึกประวัติศาสตร์ของประชาชนในท้องถิ่นให้ตระหนักถึงสถานภาพของตัวเองในประวัติศาสตร์และเป็นความรู้ที่จะสั่งสมเรียนรู้ถ่ายทอดกันในชุมชนท้องถิ่น รวมทั้งเป็นแกนสำหรับร้อยเรียง “หลักสูตรท้องถิ่น” สำหรับการเรียนการสอนได้อย่างมีประสิทธิภาพ เหล่านี้จะเป็นพื้นฐานสำคัญในการสร้างความเข้มแข็งของชุมชน

 2. ความรู้เกี่ยวกับประวัติศาสตร์ท้องถิ่นจะสามารถเป็นประโยชน์สำหรับการกำหนดนโยบายการพัฒนาได้อย่างสอดคล้องและเหมาะสมกับศักยภาพและข้อจำกัดของ “ท้องถิ่น” ต่าง ๆ

 3. จะเกิดเป็นองค์ความรู้ที่ช่วยให้เกิดความสมดุลแก่การศึกษาประวัติศาสตร์และสังคมศาสตร์ที่ให้ความสำคัญแก่ศูนย์กลางมากเกินไป รากฐานทางวิชาการที่มีอคติเน้นศูนย์กลางย่อมครอบงำการวางนโยบายสาธารณะต่าง ๆ ดังที่ได้เห็นอยู่ตลอดมา

 การศึกษาประวัติศาสตร์ที่เปิดพื้นที่ให้ประชาชนมากขึ้น จึงย่อมช่วยเพิ่มพลังและอำนาจแก่พวกเขาในการมีส่วนร่วมการใช้อำนาจรัฐด้วย ซึ่งการจัดการศึกษาโดยใช้กระบวนการมีส่วนร่วม นับว่าเป็นปัจจัยหนึ่งที่สำคัญที่จะทำให้เกิดความสำเร็จ มีประสิทธิภาพที่สมบูรณ์ ซึ่งโรงเรียนหรือสถานศึกษาในท้องถิ่นจะต้องให้ความสำคัญ การจัดการเรียนการสอนประวัติศาสตร์ท้องถิ่นที่จะสามารถสะท้อนมาตรฐานตามตัวชี้วัดในหลักสูตรแกนกลางขั้นพื้นฐาน พ.ศ. 2551 และเข้าถึงของวิถีชีวิตของผู้คนในชุมชนนั้นได้จริง จำเป็นอย่างยิ่งที่ต้องดำเนินการศึกษาโดยให้ทุกฝ่ายของชองชุมชนเข้ามามีส่วนร่วม (อรรถจักร สัตยานุรักษ์, 2548, น. 3) การสร้างความตระหนักและความเข้าใจกับทุกฝ่าย เพื่อให้เกิดการมีส่วนร่วมอย่างแท้จริง ตั้งแต่ครูที่จะต้องจัดกระบวนการเรียนรู้เกี่ยวกับประวัติศาสตร์ท้องถิ่นให้กับนักเรียน ตามที่หลักสูตรกำหนดไว้ และนักเรียนที่อยู่ในท้องถิ่นก็มีสิทธิที่จะได้ศึกษาเรียนรู้เรื่องราวความเป็นมาของตนเองด้วยวิธีการที่ถูกต้องเหมาะสมรวมทั้งผู้คนในชุมชนท้องถิ่นนั้นที่เป็นเจ้าของประวัติศาสตร์ และมีความทรงจำเป็นของตนเองเกี่ยวกับชุมชนอันเป็นที่ตั้งของชุมชนแห่งนั้น การเรียนการสอนประวัติศาสตร์ท้องถิ่นที่มีความหมายน่าจะเป็นการเรียนรู้ที่เกิดจากการลงมือไปพร้อม ๆ กันทั้งครูและนักเรียนและชุมชน นอกจากจะได้องค์ความรู้ที่เป็นประวัติศาสตร์ท้องถิ่นแล้ว ยังได้พัฒนาตนเองอย่างต่อเนื่อง และมีความหมายสำคัญทั้งต่อการดำรงอยู่ของชาวบ้านในสังคมโลกสมัยใหม่อย่างมีความสุขและเป็นฐานสำคัญสำหรับการปรับตัวหรือสร้างทางเลือกใหม่แก่สังคมไทยโดยรวม ด้วยเหตุผลดังกล่าว ผู้วิจัยจึงได้ทำการวิจัย รูปแบบการบริหารและการจัดการเรียนรู้แบบมีส่วนร่วมของชุมชน วิชาประวัติศาสตร์ท้องถิ่น เพื่อสร้างจิตสำนึกรักษ์ท้องถิ่นของโรงเรียนขนาดเล็กเพื่อปลูกฝังค่านิยมให้เด็กและเยาวชน รู้จักรักและหวงแหน สำนึกรักบ้านเกิด รู้รักศิลปะ วัฒนธรรม ประเพณีและภูมิปัญญาท้องถิ่น สู่การพัฒนาอย่างยั่งยืน บนหลักการและแนวคิดทฤษฎีเศรษฐกิจพอเพียง สู่เป้าหมายการพัฒนาที่เข้มแข็ง มั่งคั่ง และยั่งยืน ต่อไป

**1.2 คำถามการวิจัย**

 1.2.1 สภาพปัญหาและความต้องการด้านการบริหารและการจัดการเรียนรู้แบบมีส่วนร่วมของชุมชน วิชาประวัติศาสตร์ท้องถิ่นของโรงเรียนขนาดเล็ก เป็นอย่างไร

 1.2.2 การพัฒนารูปแบบการบริหารและการจัดการเรียนรู้แบบมีส่วนของชุมชน ในวิชาประวัติศาสตร์ท้องถิ่นในโรงเรียนขนาดเล็ก เป็นอย่างไร

 1.2.3 การนำรูปแบบการบริหารและการจัดการเรียนรู้แบบมีส่วนร่วมของชุมชน วิชาประวัติศาสตร์ท้องถิ่นไปใช้กับโรงเรียนขนาดเล็ก เป็นอย่างไร

**1.3 วัตถุประสงค์การวิจัย**

 การวิจัย รูปแบบการบริหารและการจัดการเรียนรู้แบบมีส่วนร่วมของชุมชน วิชาประวัติศาสตร์ท้องถิ่น เพื่อสร้างจิตสำนึกรักษ์ท้องถิ่นของโรงเรียนขนาดเล็ก ครั้งนี้ มีวัตถุประสงค์ทางการวิจัย ดังนี้

 1.3.1 เพื่อศึกษาและวิเคราะห์สภาพปัญหาและความต้องการด้านการบริหารและการจัดการเรียนรู้แบบมีส่วนร่วมของชุมชน วิชาประวัติศาสตร์ท้องถิ่น ของโรงเรียนขนาดเล็ก

 1.3.2 เพื่อพัฒนารูปแบบการบริหารและการจัดการเรียนรู้แบบมีส่วนของชุมชน ในวิชาประวัติศาสตร์ท้องถิ่นในโรงเรียนขนาดเล็ก

 1.3.3 เพื่อศึกษาการนำรูปแบบการบริหารและการจัดการเรียนรู้แบบมีส่วนร่วมของชุมชน วิชาประวัติศาสตร์ท้องถิ่นไปใช้ กับโรงเรียนขนาดเล็ก

**1.4 ขอบเขตการวิจัย**

 การวิจัย รูปแบบการบริหารและการจัดการเรียนรู้แบบมีส่วนร่วมของชุมชน วิชาประวัติศาสตร์ท้องถิ่น เพื่อสร้างจิตสำนึกรักษ์ท้องถิ่นของโรงเรียนขนาดเล็ก ครั้งนี้ มีขอบเขตทางการวิจัย ตามระยะการวิจัย 3 ระยะ ดังนี้

**ระยะที่ 1** การศึกษาและวิเคราะห์สภาพปัญหาและความต้องการด้านการบริหารและการจัดการเรียนรู้แบบมีส่วนร่วมของชุมชน วิชาประวัติศาสตร์ท้องถิ่น ของโรงเรียนขนาดเล็ก

 **1. ขอบเขตเนื้อหา**

 เนื้อหาสภาพปัญหาและความต้องการด้านการบริหารและการจัดการเรียนรู้แบบมีส่วนร่วมของชุมชน วิชาประวัติศาสตร์ท้องถิ่น การเปรียบเทียบสภาพปัญหาและความต้องการกับความคิดเห็น และการศึกษากรณีตัวอย่างโรงเรียนขนาดเล็กต้นแบบที่มีผลการปฏิบัติเป็นเลิศ (The Best Practice)

 **2. พื้นที่และกลุ่มเป้าหมาย**

 2.1 พื้นที่การวิจัย คือ โรงเรียนขนาดเล็ก ที่สังกัดในสำนักงานเขตพื้นที่การศึกษาประถมศึกษายโสธร คือ โรงเรียนบ้านยางน้อย โรงเรียนบ้านดวนบากน้อย โรงเรียนบ้านสามเพียแสนจำปา ได้จากการสุ่มแบบแบ่งชั้นหลายขั้นตอน (Multi - Stage Sampling Random)

 2.2 กลุ่มเป้าหมายผู้ให้ข้อมูลสำคัญ (Key Informants) ได้แก่ ผู้บริหารโรงเรียน จำนวน 3 คน ครูผู้สอน จำนวน 30 คน ผู้นำชุมชน จำนวน 10 คน และครูภูมิปัญญาท้องถิ่น จำนวน 20 คน และผู้ปกครองนักเรียน 60 คน รวมจำนวน 123 คน ได้มาจากการเลือกแบบเจาะจง (Purposive Sampling) และการจัดกลุ่มย่อย (Focus Groups)

 **3. ระยะเวลา**

 ระยะเวลาในการวิจัย ใช้ระยะเวลา 2 ปีการศึกษา ในภาคเรียนที่ 2 ปีการศึกษา 2559 และภาคเรียนที่ 1 ปีการศึกษา 2560 ( ตุลาคม 2559 - พฤษภาคม 2560)

 **4. ตัวแปรศึกษา**

 4.1 ระดับสภาพปัญหาและความต้องการด้านการบริหารและการจัดการเรียนรู้แบบมีส่วนร่วมของชุมชน วิชาประวัติศาสตร์ท้องถิ่น

 4.2 ค่าการเปรียบเทียบสภาพปัญหาและความต้องการกับความคิดเห็น

 4.3 ประเด็นการศึกษาวิเคราะห์กรณีตัวอย่างโรงเรียนขนาดเล็กต้นแบบที่มีผลการปฏิบัติเป็นเลิศ (The Best Practice)

**ระยะที่ 2** การพัฒนารูปแบบการบริหารและการจัดการเรียนรู้แบบมีส่วนของชุมชน ในวิชาประวัติศาสตร์ท้องถิ่นในโรงเรียนขนาดเล็ก

 **1. ขอบเขตเนื้อหา**

 เนื้อหารูปแบบการบริหารและการจัดการเรียนรู้แบบมีส่วนของชุมชน ในวิชาประวัติศาสตร์ท้องถิ่นในโรงเรียนขนาดเล็ก ตามกรอบสาระการเรียนรู้ประวัติศาสตร์ท้องถิ่น ของหมู่บ้าน ตำบล อำเภอ และ ของจังหวัดยโสธร ในระดับชั้นประถมศึกษาปีที่ 1- 6 ได้แก่ 1) บทนำ 2) วัตถุประสงค์ 3) การวิเคราะห์ผู้เรียน 4 ) การกำหนดทรัพยากรนำเข้า 5) การพัฒนาแหล่งเรียนรู้ประวัติศาสตร์ท้องถิ่น 6) การออกแบบและพัฒนาวิธีสอนแบบมีส่วนร่วมกับชุมชน 7) การวัดและประเมินผลการเรียนรู้ และข้อมูลป้อนกลับ และความเหมาะสมของรูปแบบการบริหารและการจัดการเรียนรู้แบบมีส่วนของชุมชน ในวิชาประวัติศาสตร์ท้องถิ่น

 **2. กลุ่มเป้าหมาย**

 กลุ่มเป้าหมายผู้ให้ข้อมูลสำคัญ (Key Informants) คือ ผู้เชี่ยวชาญ ได้แก่ 1) ผู้เชี่ยวชาญด้านประวัติศาสตร์ท้องถิ่น จำนวน 3 คน 2) ผู้เชี่ยวชาญด้านการบริหารและด้านการจัดการเรียนรู้ ด้านหลักสูตรวิชาประวัติศาสตร์ท้องถิ่น จำนวน 6 คน 3) ผู้เชียวชาญด้านการวัดผลประเมินทางการศึกษา จำนวน 1 คน 4) ผู้เชี่ยวชาญด้านเทคโนโลยีทางการศึกษา จำนวน 1 คน 5) ผู้เชี่ยวชาญด้านประวัติศาสตร์ท้องถิ่นในจังหวัดยโสธร 3 คน 6) ตัวแทนครูภูมิปัญญาท้องถิ่น จำนวน 3 คน รวมจำนวน 17 คน ได้มาจากการเลือกแบบเจาะจง (Purposive Sampling) และการจัดกลุ่มย่อย (Focus Groups)

 **3. ระยะเวลา**

 ระยะเวลาในการวิจัย ใช้ระยะเวลา 2 ปีการศึกษา ในภาคเรียนที่ 2 ปีการศึกษา 2559 และภาคเรียนที่ 1 ปีการศึกษา 2560 ( ตุลาคม 2559 - พฤษภาคม 2560)

 **4. ตัวแปรศึกษา**

 4.1 รูปแบบการบริหารและการจัดการเรียนรู้แบบมีส่วนของชุมชน ในวิชาประวัติศาสตร์ท้องถิ่นในโรงเรียนขนาดเล็ก ตามกรอบสาระการเรียนรู้ประวัติศาสตร์ท้องถิ่น ของหมู่บ้าน ตำบล อำเภอ และ ของจังหวัดยโสธร ในระดับชั้นประถมศึกษาปีที่ 1- 6

 4.2 ระดับความเหมาะสมของรูปแบบการบริหารและการจัดการเรียนรู้แบบมีส่วนของชุมชน ในวิชาประวัติศาสตร์ท้องถิ่น

 **ระยะที่ 3** การศึกษาการนำรูปแบบการบริหารและการจัดการเรียนรู้แบบมีส่วนร่วมของชุมชน วิชาประวัติศาสตร์ท้องถิ่นไปใช้กับโรงเรียนขนาดเล็ก

 **1. ขอบเขตเนื้อหา**

 เนื้อหาการศึกษาและวิเคราะห์จุดแข็งและจุดอ่อน การนำรูปแบบการบริหารและการจัดการเรียนรู้แบบมีส่วนร่วมของชุมชน วิชาประวัติศาสตร์ท้องถิ่นไปใช้ในเชิงพื้นที่ สังคมเศรษฐกิจ ประเพณีวัฒนธรรม ภูมิปัญญาท้องถิ่น และแหล่งประวัติศาสตร์ท้องถิ่น และกระบวนการมีส่วนร่วมของชุมชนกับการบริหารและจัดการเรียนรู้วิชาประวัติศาสตร์ท้องถิ่น การใช้รูปแบบการบริหารและจัดการเรียนรู้แบบการมีส่วนร่วมวิชาประวัติศาสตร์ท้องถิ่น กับนักเรียนชั้นประถมศึกษาปีที่ 1-6 ในด้านจิตสำนึกรักษ์ท้องถิ่น และความพึงพอใจต่อการนำรูปแบบไปใช้

 **2. พื้นที่และกลุ่มเป้าหมาย**

 พื้นที่การวิจัย คือ โรงเรียนบ้านเชือก และชุมชนบ้านเชือก ตำบลเดิด อำเภอเมือง จังหวัดยโสธร กลุ่มเป้าหมายผู้ให้ข้อมูลสำคัญ (Key Informant) ซึ่งประกอบด้วย ผู้บริหารโรงเรียน จำนวน 1 คน ครูผู้สอน จำนวน10 คน นักเรียนชั้นประถมศึกษาปีที่ 1-6 จำนวน 87 คน ผู้นำชุมชน จำนวน 3 คน ครูภูมิปัญญาท้องถิ่น จำนวน 3 คน ผู้ปกครองนักเรียน จำนวน 30 คน รวมจำนวน 134 คน ได้มาโดยวิธีการเลือกแบบเจาะจง (Purposive Sampling) และการจัดกลุ่มย่อย (Focus Groups)

 **3. ระยะเวลา**

 ระยะเวลาในการวิจัย ใช้ระยะเวลา 2 ปีการศึกษา ในภาคเรียนที่ 2 ปีการศึกษา 2559 และภาคเรียนที่ 1 ปีการศึกษา 2560 ( ตุลาคม 2559 - พฤษภาคม 2560)

 **4. ตัวแปรศึกษา**

 4.1ผลการศึกษาและวิเคราะห์จุดอ่อนและจุดแข็งการนำรูปแบบการบริหารและการจัดการเรียนรู้แบบมีส่วนร่วมของชุมชน วิชาประวัติศาสตร์ท้องถิ่นไปใช้ในเชิงพื้นที่กับโรงเรียนบ้านเชือก และชุมชนบ้านเชือก จังหวัดยโสธร

 4.2ผลการใช้รูปแบบการบริหารและจัดการเรียนรู้แบบการมีส่วนร่วมวิชาประวัติศาสตร์ท้องถิ่น กับนักเรียนชั้นประถมศึกษาปีที่ 1-6 ในพฤติกรรมด้านจิตสำนึกรักษ์ท้องถิ่น

 4.3 ระดับความพึงพอใจต่อการนำรูปแบบการบริหารและการจัดการเรียนรู้แบบมีส่วนร่วมของชุมชน วิชาประวัติศาสตร์ท้องถิ่น ไปใช้กับบุคคลที่เกี่ยวข้อง

**1.5 กรอบแนวคิดในการวิจัย**

 ในการวิจัยนี้ เป็นการวิจัยแบบผสมผสาน (Mixed Method Research) ร่วมกับการวิจัยเชิงปฏิบัติการแบบมีส่วนร่วม (Participatory Action Research : PAR) โดยมีกรอบแนวคิดในการวิจัย ดังภาพที่ 1.1

 1. สภาพปัญหาและความต้องการด้านการบริหารและการจัดการเรียนรู้แบบมีส่วนร่วมของชุมชน วิชาประวัติศาสตร์ท้องถิ่น การเปรียบเทียบความคิดเห็นสภาพปัญหาและความต้องการ และประเด็นการศึกษากรณีตัวอย่างโรงเรียนขนาดเล็กต้นแบบที่มีผลการปฏิบัติเป็นเลิศ (The Best Practice)

 2. รูปแบบการบริหารและการจัดการเรียนรู้แบบมีส่วนของชุมชน ในวิชาประวัติศาสตร์ท้องถิ่นในโรงเรียนขนาดเล็ก ในระดับชั้นประถมศึกษาปีที่ 1- 6และความเหมาะสมของรูปแบบ

1. การศึกษาเอกสารและ

 งานวิจัยที่เกี่ยวข้อง

2. การศึกษาเชิงลึก

3. การแลกเปลี่ยนเรียนรู้

4. การสัมภาษณ์

 การสังเกต

5. การสอบถาม

 3.การศึกษาและวิเคราะห์จุดอ่อนและจุดแข็งการนำรูปแบบการบริหารและการจัดการเรียนรู้แบบมีส่วนร่วมของชุมชน วิชาประวัติศาสตร์ท้องถิ่นไปใช้ในเชิงพื้นที่กับโรงเรียนบ้านเชือก และชุมชนบ้านเชือก จังหวัดยโสธรการใช้รูปแบบการบริหารและจัดการเรียนรู้แบบการมีส่วนร่วมวิชาประวัติศาสตร์ท้องถิ่น กับนักเรียนชั้นประถมศึกษาปีที่ 1-6 ในพฤติกรรมด้านจิตสำนึกรักษ์ท้องถิ่น และความพึงพอใจต่อการนำรูปแบบไปใช้กับบุคคลที่เกี่ยวข้อง

***ภาพที่ 1.1*** กรอบแนวคิดในการวิจัย

**1.6 นิยามศัพท์เฉพาะ**

 การวิจัย รูปแบบการบริหารและการจัดการเรียนรู้แบบมีส่วนร่วมของชุมชน วิชาประวัติศาสตร์ท้องถิ่น เพื่อสร้างจิตสำนึกรักษ์ท้องถิ่นของโรงเรียนขนาดเล็ก ครั้งนี้ มีนิยามศัพท์เฉพาะเชิงปฏิบัติการทางการวิจัย ดังนี้

“รูปแบบการบริหารและการจัดการเรียนรู้แบบมีส่วนร่วมของชุมชน วิชาประวัติศาสตร์ท้องถิ่น เพื่อสร้างจิตสำนึกรักษ์ท้องถิ่นของโรงเรียนขนาดเล็ก” หมายถึง ผลการศึกษาและพัฒนารูปแบบการบริหารและการจัดการเรียนรู้แบบมีส่วนร่วมของชุมชน วิชาประวัติศาสตร์ท้องถิ่น เพื่อสร้างจิตสำนึกรักษ์ท้องถิ่นของโรงเรียนขนาดเล็ก ที่สามารถบรรลุตามขอบเขตเป้าหมายการวิจัย คือ

 1. ระดับสภาพปัญหาและความต้องการด้านการบริหารและการจัดการเรียนรู้แบบมีส่วนร่วมของชุมชน วิชาประวัติศาสตร์ท้องถิ่น และการเปรียบเทียบสภาพปัญหาและความต้องการกับความคิดเห็น และประเด็นการศึกษากรณีตัวอย่างโรงเรียนขนาดเล็กต้นแบบที่มีผลการปฏิบัติเป็นเลิศ (The Best Practice)

 2. รูปแบบการบริหารและการจัดการเรียนรู้แบบมีส่วนของชุมชน ในวิชาประวัติศาสตร์ท้องถิ่นในโรงเรียนขนาดเล็ก และระดับความเหมาะสมของรูปแบบ

 3. ผลการศึกษาและวิเคราะห์จุดอ่อนและจุดแข็งการนำรูปแบบการบริหารและการจัดการเรียนรู้แบบมีส่วนร่วมของชุมชน วิชาประวัติศาสตร์ท้องถิ่นไปใช้ในเชิงพื้นที่ผลการใช้รูปแบบการบริหารและจัดการเรียนรู้แบบการมีส่วนร่วมวิชาประวัติศาสตร์ท้องถิ่น กับนักเรียนชั้นประถมศึกษาปีที่ 1-6 และระดับความพึงพอใจต่อการนำรูปแบบไปใช้กับบุคคลที่เกี่ยวข้อง

“สภาพปัญหาและความต้องการด้านการบริหารและการจัดการเรียนรู้แบบมีส่วน ร่วมของชุมชน วิชาประวัติศาสตร์ท้องถิ่น”หมายถึง ระดับและการวิเคราะห์สภาพปัญหาและความต้องการด้านการบริหารและการจัดการเรียนรู้แบบมีส่วนร่วมของชุมชน วิชาประวัติศาสตร์ท้องถิ่น

“รูปแบบการบริหารและการจัดการเรียนรู้แบบมีส่วนของชุมชน ในวิชาประวัติศาสตร์ท้องถิ่น” หมายถึง รูปแบบการบริหารและการจัดการเรียนรู้แบบมีส่วนของชุมชน ตามกรอบสาระ

การเรียนรู้ประวัติศาสตร์ท้องถิ่น ของหมู่บ้าน ตำบล อำเภอ และ ของจังหวัดยโสธร ได้แก่ 1) บทนำ

2) วัตถุประสงค์ 3) การวิเคราะห์ผู้เรียน 4) การกำหนดทรัพยากรนำเข้า 5) การพัฒนาแหล่งเรียนรู้ประวัติศาสตร์ท้องถิ่น 6) การออกแบบและพัฒนาวิธีสอนแบบมีส่วนร่วมกับชุมชน 7) การวัดและประเมินผลการเรียนรู้ และข้อมูลป้อนกลับ

 “การนำรูปแบบการบริหารและการจัดการเรียนรู้แบบมีส่วนร่วมของชุมชน วิชาประวัติศาสตร์ท้องถิ่นไปใช้กับนักเรียนชั้นประถมศึกษาปีที่ 1-6 ในโรงเรียนขนาดเล็ก” หมายถึง ผลการนำรูปแบบการบริหารและการจัดการเรียนรู้แบบมีส่วนร่วมของชุมชน วิชาประวัติศาสตร์ท้องถิ่นไปใช้กับนักเรียนชั้นประถมศึกษาปีที่ 1-6 ในโรงเรียนขนาดเล็ก ได้แก่ 1) การศึกษาและวิเคราะห์จุดแข็งและจุดอ่อน การนำรูปแบบการบริหารและการจัดการเรียนรู้แบบมีส่วนร่วมของชุมชน วิชาประวัติศาสตร์ท้องถิ่นไปใช้ในเชิงพื้นที่ สังคมเศรษฐกิจ ประเพณีวัฒนธรรม ภูมิปัญญาท้องถิ่น และแหล่งประวัติศาสตร์ท้องถิ่น และกระบวนการมีส่วนร่วมของชุมชนกับการบริหารและจัดการเรียนรู้วิชาประวัติศาสตร์ท้องถิ่น 2) การใช้รูปแบบการบริหารและจัดการเรียนรู้แบบการมีส่วนร่วมวิชาประวัติศาสตร์ท้องถิ่น กับนักเรียนชั้นประถมศึกษาปีที่ 1-6 ในพฤติกรรมด้านจิตสำนึกรักษ์ท้องถิ่น

3) ความพึงพอใจต่อการนำรูปแบบไปใช้กับบุคคลที่เกี่ยวข้อง

“ประวัติศาสตร์ท้องถิ่น” หมายถึง การศึกษาที่เกี่ยวข้องกับ กลุ่มชน วิถีชีวิต ความเชื่อและพิธีกรรม โบราณสถานและโบราณวัตถุ ประเพณีและวัฒนธรรม ในท้องถิ่น เพื่อให้คนรู้จักรากเหง้าของตนเอง มีความภาคภูมิใจเชื่อมั่นในศักยภาพของตน เกิดความรักผูกพันในท้องถิ่น ตลอดจนการสร้างความรักสมัครสมานสามัคคีเพื่อการพัฒนาท้องถิ่น และมีความเข้าใจคนอื่นท้องถิ่นอื่นมากขึ้น

“การบริหารและจัดการเรียนรู้แบบการมีส่วนร่วมของชุมชน”หมายถึง การออกแบบระบบการเรียนการสอน โดยความร่วมมือระหว่างบุคลากร 3 ฝ่าย ผู้บริหารโรงเรียน ครูผู้สอน ผู้นำชุมชนและครูภูมิปัญญาท้องถิ่น ที่เกี่ยวข้องกับวิชาประวัติศาสตร์ท้องถิ่น โดยใช้องค์กรสามเสาหลักของชุมชน คือ “บ้าน วัด และโรงเรียน” เป็นแหล่งเรียนรู้ร่วมกัน บนหลักการพื้นฐานของการมีส่วนร่วม คือ ร่วมคิดวางแผนงานโครงการ ร่วมสร้างและพัฒนาหลักสูตร ร่วมปฏิบัติการสอน ร่วมวัดและประเมินผล และร่วมรับผลประโยชน์และร่วมปรับปรุง

 “การจัดการเรียนรู้แบบมีส่วนร่วมของชุมชน”หมายถึง การนำหลักแนวคิดด้านการบริหารหลักสูตร หลักการจัดระบบการเรียนการสอน หลักการมีส่วนร่วมของชุมชนกับการจัดการศึกษามาบูรณาการร่วมกันเพื่อการออกแบบระบบการสอนที่เหมาะสมสู่ปฏิบัติในโรงเรียนได้จริง

“การมีส่วนร่วมของชุมชน” หมายถึง สิ่งที่เกิดจากจิตใจที่ต้องการเข้าร่วมในกิจกรรมใดกิจกรรมหนึ่งเพื่อให้บรรลุถึงวัตถุประสงค์ของกลุ่มคนที่สอดคล้องกับประวัติศาสตร์ท้องถิ่น

 “จิตสำนึกในการรักษ์ท้องถิ่น”หมายถึง พฤติกรรมที่แสดงออกให้เห็นถึง ความรักและศรัทธา ความรู้สึกภาคภูมิใจในท้องถิ่นของตน ในการเข้าร่วมกิจกรรมทางการอนุรักษ์ ศิลปวัฒนธรรม ประเพณีอันดีงามของท้องถิ่น

**1.7 ประโยชน์ที่จะได้รับ**

 การวิจัย รูปแบบการบริหารและการจัดการเรียนรู้แบบมีส่วนร่วมของชุมชน วิชาประวัติศาสตร์ท้องถิ่น เพื่อสร้างจิตสำนึกรักษ์ท้องถิ่นของโรงเรียนขนาดเล็ก ครั้งนี้ มีประโยชน์ที่จะได้รับทางการวิจัย ดังนี้

 1.7.1 ได้ศึกษาและทราบผลการพัฒนารูปแบบการบริหารและการจัดการเรียนรู้แบบมีส่วนร่วมของชุมชน วิชาประวัติศาสตร์ท้องถิ่น เพื่อสร้างจิตสำนึกรักษ์ท้องถิ่นของโรงเรียนขนาดเล็ก

 1.7.2 โรงเรียนขนาดเล็กเกิดความเข้มแข็งมากขึ้นในบริหารและจัดการเรียนรู้ วิชาประวัติศาสตร์ท้องถิ่น ด้วยการใช้ชุมชน บ้าน วัด โรงเรียน ร่วมมือกัน อย่างเป็นระบบ ในการพัฒนาแหล่งเรียนรู้ประวัติศาสตร์ท้องถิ่น ให้เกิดกระบวนการที่ชุมชนเข้ามามีส่วนร่วมในการศึกษาประวัติศาสตร์ท้องถิ่นของนักเรียนอย่างกระตือรือร้น

 1.7.3 ได้กระบวนการศึกษาประวัติศาสตร์ท้องถิ่นที่ครู สามารถจัดทำหลักสูตรประวัติศาสตร์ท้องถิ่นได้ และสามารถจัดการเรียนรู้ให้นักเรียนศึกษาและเรียนรู้ประวัติศาสตร์ท้องถิ่นได้ครบถ้วนตามหลักสูตร และนักเรียนเข้าใจวิธีศึกษาประวัติศาสตร์ท้องถิ่นและเนื้อหาของประวัติศาสตร์ท้องถิ่น และตระหนักถึงความสำคัญของประวัติศาสตร์ท้องถิ่น

 1.7.4 เป็นแนวทางการบริหารและการจัดการเรียนรู้แบบมีส่วนร่วมของชุมชน วิชาประวัติศาสตร์ท้องถิ่น เพื่อสร้างจิตสำนึกรักษ์ท้องถิ่นของโรงเรียนขนาดเล็ก ที่สังกัดสำนักงานเขตพื้นที่การศึกษาประถมศึกษายโสธร อื่น และสำนักงานเขตพื้นที่การศึกษาประถมศึกษาอื่นๆ ต่อไป